En mand fra Holbæk erkendte torsdag, at han havde ringet 18.036 gange til sin ekskæreste på tre måneder. Det svarer til over otte gange i timen i 92 døgn

Hvis en 39-årig mand fra Holbæk ikke har haft et abonnement med fri tale, så har han fået en gigantisk telefonregning i løbet af sommeren.

Torsdag var manden i retten tiltalt for at have overtrådt 61 forhold, hvoraf hovedparten handlede om overtrædelse af et tilhold mod sin ekskæreste.

Det skriver sn.dk.

Her kom det frem, at manden i maj, juni og juli i år havde ringet 18.036 gange til sin ekskæreste. Det svarer til 8,1 gang i timen hvert døgn i tre måneder. Eller bare en gang hver syvende minut i 92 døgn.

Dog kom det frem, at han flere dage havde ringet til hende over 1000 gange om dagen. Det er uklart, om hvorvidt kæresten nogensinde svarede.

Manden erkendte forholdet, og forklarede ifølge sn.dk, at han gjorde det, fordi han mente, at hun skyldte ham penge.

En påstand som ekskæresten nægtede i retten.

Manden er også tiltalt for hærværk samt trusler mod sin tidligere kæreste og hendes familie. Førstnævnte erkender han, mens han nægter truslerne.